31999D0879
L 331/71
JURNALUL OFÍCIAL AL UNIUNII EUROPENE
DECIZIA CONSILIULUI
din 17 decembrie 1999
de introducere pe piață și administrare a somatotropinei bovine (STB) și de abrogare a Deciziei 90/218/CEE
(1999/879/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37,
având în vedere propunerea Comisiei,
având în vedere avizul Parlamentului European (1),
având în vedere avizul Comitetului Economic și Social (2),
întrucât:
(1)
Decizia 90/218/CEE a Consiliului din 25 aprilie 1990 privind introducerea pe piață și administrarea somatotropinei bovine (STB) (3) prevede la articolul 1 că statele membre trebuie să se asigure că, până la data de 31 decembrie 1999, introducerea pe piață a somatotropinei bovine în scopul comercializării și al administrării acesteia prin orice mijloace la vacile de lapte de pe teritoriul statelor membre nu este autorizată.
(2)
În baza articolului 2 alineatul (2) din decizia menționată, Consiliul a dat dispoziții Comisiei să încredințeze unui grup de lucru, constituit din oameni de știință independenți, în colaborare cu statele membre, sarcina de a evalua efectele utilizării STB, ținând cont de avizul Comitetului pentru medicamente de uz veterinar, în special cu privire la impactul utilizării acestui produs în cazuri de mastită.
(3)
Articolul 2 alineatul (1) din decizia menționată permitea statelor membre să efectueze teste practice limitate privind utilizarea somatotropinei bovine, sub controlul unui medic veterinar oficial, pentru a obține toate datele științifice ce ar putea fi luate în considerare de Consiliu atunci când ia o decizie finală. Comisia nu a primit nici o informație cu privire la aceste teste și, având în vedere interdicția prevăzută de prezenta decizie, nu este necesară autorizarea în continuare a acestor teste.
(4)
Protocolul privind protecția și bunăstarea animalelor, anexat la tratat, solicită Comunității și statelor membre ca, atunci când formulează și pun în aplicare politica agricolă comunitară, să acorde o mare atenție cerințelor referitoare la sănătatea și bunăstarea animalelor.
(5)
Prin Decizia 78/923/CEE (4), Comunitatea a aprobat Convenția europeană pentru protecția animalelor de fermă (în continuare denumită „Convenția”) și a depus instrumentul de aprobare; toate statele membre au ratificat, de asemenea, această Convenție.
(6)
Directiva 98/58/CE a Consiliului din 20 aprilie 1998 privind protecția animalelor de fermă (5) prevede la punctul 18 din anexă că nici o altă substanță, cu excepția celor administrate în scopuri terapeutice sau profilactice, nu se poate administra animalelor decât în cazul în care studii științifice privind bunăstarea animalelor sau experiența îndelungată au demonstrat că efectul substanței nu este în detrimentul sănătății sau al bunăstării animalului.
(7)
STB nu este produsă pentru a fi administrată vacilor în scopuri terapeutice, ci doar pentru a crește producția de lapte.
(8)
Comitetul științific pentru sănătatea și bunăstarea animalelor (CSSBA) adoptă la 10 martie 1999 raportul cu privire la aspectele legate de bunăstarea animalelor și utilizarea somatotropinei bovine și a stabilit că STB mărește riscul producerii mastitei clinice, precum și durata tratamentului acesteia și că mărește riscul producerii de afecțiuni ale membrelor, ce pot afecta în mod nedorit reproducerea și pot induce reacții locale alergice grave la injecții.
(9)
Este important pentru sănătatea și productivitatea vacilor de lapte ca acestea să fie supuse unui stres minim, stresul putând, în opinia CSSBA, să crească rata de apariție a unor boli precum mastita, leziuni ale membrelor și reacții locale alergice la injecții; s-a demonstrat că utilizarea de STB a crescut riscul apariției acestor afecțiuni care sunt deopotrivă dureroase și debilitante și care pot duce la înrăutățirea bunăstării animalelor și la o rată crescută a morbidității în rândul acestora. CSSBA consideră, prin urmare, că STB nu trebuie administrată vacilor de lapte,
ADOPTĂ PREZENTA DECIZIE:
Articolul 1
De la data la care prezenta decizie produce efecte, statele membre asigură interzicerea introducerii pe piață, prin orice mijloace, a somatotropinei bovine pe teritoriul Comunității sau în cadrul jurisdicției acestora, în scopul comercializării și al administrării acesteia la vacile de lapte.
Articolul 2
Întreprinderile cumpărătoare sau producătoare de substanțelor de somatotropină bovină, precum și întreprinderile autorizate în orice mod să comercializeze aceste substanțe au obligația de a păstra registre detaliate, ordonate cronologic, conținând evidența cantităților produse sau achiziționate și a celor ce au fost vândute sau utilizate pentru alte scopuri decât introducerea pe piață, după cum se prevede la articolul 1, precum și numele persoanelor cărora le-au fost vândute sau de la care au fost cumpărate aceste cantități. Informațiile de mai sus trebuie prezentate autorității competente la cererea acesteia și, în cazul unor înregistrări computerizate, sub formă de document listat.
Articolul 3
Interdicția prevăzută la articolul 1 nu afectează producția somatotropinei bovine în statele membre sau importurile realizate în scopul exportării către țări terțe.
Articolul 4
Decizia 90/218/CEE se abrogă.
Articolul 5
Prezenta decizie produce efecte de la data de 1 ianuarie 2000.
Articolul 6
Prezenta decizie se adresează statelor membre.
Adoptată la Bruxelles, 17 decembrie 1999.